פנינה אורטרגר

פנינה אורטרגר בתקופת מלחמת העולם השנייה {{תמונה להחלפה}}
פנינה אורטרגר (נולדה פנינה פרל פוקסמן; 29 בדצמבר 1921, פולין – 4 בספטמבר 2014, תל אביב) הייתה טייסת קרב בחיל האוויר הסובייטי בחזית הדרום-מערבית במלחמת העולם השנייה, סגנית מבקר המדינה במחוז בוכרה באוזבקיסטן ופעילה בתנועת הבריחה באירופה לאחר מלחמת העולם השנייה.

== קורות חיים ==
נולדה בשם פנינה פרל פוקסמן ב-1921 בכפר זלבייה, מחוז רובנו, פלך ווהלין (שהיה אז בתחומי פולין) לאשר פוקסמן וקיילה (לבית שוסטר). אביה שירת כקצין בחיל האספקה במלחמת רוסיה–יפן ואמה הייתה בת למשפחה אמידה שחלקם (הורי האם והדוד) נרצחו ב-1918, בכפר אוסניצק, על ידי פורעי פטליורה הלאומנים האוקראינים.

המשפחה עברה לגור בעיירה רוקיטנה הסמוכה, שם למדה פנינה בבית הספר תרבות והייתה חברה פעילה בשומר הצעיר. סיימה לימודיה בגימנסיה "תרבות" בסארני בגיל 16.5 וב-1939 החלה ללמוד כלכלה וסוציולוגיה באוניברסיטת לבוב שהייתה באותה עת אוניברסיטה פולנית. עם פרוץ מלחמת העולם השנייה עברה העיר לשליטת ברית המועצות.

ביוני 1941 גויסה לחיל האוויר של הצבא האדום, מאחר שהשתתפה בחוג לטיסנאות במסגרת לימודיה באוניברסיטה, עברה קורס טיס מקוצר בבסיס חיל אוויר דרניצה שליד קייב, ושובצה בטייסת של מטוסי U-2 (הידועים גם בשמם פוליקארפוב PO-2) שהיו מאוחר יותר גם בשימוש טייסות הנשים שזכו לכינוי מכשפות הלילה (נעשו מבצעיות ביוני 1942). במסגרת תפקידה ביצעה טיסות סיור ומודיעין, הפצצות ליליות של אזורי כינוס, מחנות עורפיים ובסיסי אספקה, בשטחים שנכבשו על ידי הגרמנים, צניחות מאחורי הקווים לצורך העברת מידע ומסמכים לפרטיזנים ועוד. לאחר תקופה של 300 שעות טיסה מבצעית נפגע מטוסה והיא צנחה, פצועה, בשטח כיבוש גרמני; היא חולצה על ידי פרטיזנים ופונתה לבית החולים הצבאי שבקגן אוזבקיסטן. בעקבות פעילותה הקרבית הוענקו לה שלוש מדליות סובייטיות אחת מהן על השתתפותה בקרב להגנת העיר סבסטופול. לאחר החלמתה מונתה לסגנית מבקרת המדינה של מחוז בוכרה באוזבקיסטן. בתקופה זו אף שירתה כקצינת ליווי ברכבות שהובילו פצועים לעורף במזרח ומגויסים לחזית במערב.

עם סיום המלחמה נודע לה גורל משפחתה: הוריה ואחיותיה נרצחו ב-י"ג אלול 27 באוגוסט 1942 בגיא ההריגה בסארני ביחד עם שאר יהודי העיירה רוקיטנה. היא שבה לפולין ולפעילות בשומר הצעיר והייתה פעילה בתנועת הבריחה. במשך שלוש שנים פעלה באירופה ובמאי 1948 עלתה ארצה באניה "קדמה".

נישאה לזליג אורטרגר, ניצול יחיד ממשפחתו שנספתה כולה בשואה, שעלה ארצה ב-1933 והיה ממייסדי קיבוץ משמר השרון. לזוג נולדו בת (אדריכלית ברכה אור אורטרגר) ובן (פרופ' לגנטיקה ולרפואת ילדים אבי אור אורטרגר). זליג אורטרגר נפטר ב-1979 ופנינה נפטרה ב-2014.

== פעילותה בתנועת הבריחה ==
עם שובה לפולין חברה פנינה לחבריה מהשומר הצעיר שישבו בעיר ביטום ופעלה ביחד איתם לאיסוף יתומי מלחמה מבתי יתומים, מנזרים ומשפחות פולניות. בקבוצת הילדים בראשה עמדה נכללו הן ילדים והן בני נוער. ביום שלאחר הפוגרום בקיילצה (4 ביולי 1946) מיהרה הקבוצה לעזוב את פולין ושמה פעמיה לעבר מחנות העקורים באזור הכיבוש האמריקאי. הקבוצה בראשותה חצתה את אירופה, דרך צ'כיה ואוסטריה עד להגעה למחנה העקורים באד רייכנהאל שליד מינכן, בגרמניה. הדרך כללה גנבת גבולות באמצעות טיפוס רגלי במעברי הרים, שימוש באמצעי תחבורה שסיפקו קצינים יהודיים בצבא ארצות הברית וכו'. קבוצת הילדים בראשה עמדה (שכונתה בפיה בשם "הילדים שלי") עלתה במארסיי (11 ביולי 1947) על האניה אקסודוס על מנת להפליג לארץ. היא עצמה המשיכה בפעילות באירופה ועלתה בזהות שאולה, בשם חוה דרים, ביוני 1948 באניה "קדמה". הצליחה להתחמק ממעצר בעתלית בעזרת נהג האוטובוס שהוביל את העולים למעצר והגיעה לרמת גן אל בני המשפחה שחיכו לה.

== קישורים חיצוניים ==
* [http://www.historicalmoments2.com/מכשפות-הלילה-פשטו-עם-חשיכה פנינה אורטגר], באתר "רגעים היסטוריים"
* 
* [http://www.iaf.org.il/4593-32722-he/IAF.aspx מכשפות הלילה], באתר בטאון חיל האוויר
* [https://www.facebook.com/MyRokitna/posts/264147307108552 פנינה אורטרגר לבית פוקסמן - סיפור חיים מדהים], באתר יוצאי רוקיטנה והסביבה
* [http://www.avelim.co.il/פנינה-אורטרגר-לבית-פוקסמן-זל/ מודעת אבל על פנינה אורטרגר], באתר "אבלים"
* [https://web.archive.org/web/20160303180136/http://www.kadisha.biz/ShowItem.aspx?levelId=59689&template=18&ID=491191 פנינה ארוטרגר], באתר חברה קדישא תל אביב

== הערות שוליים ==

קטגוריה:יהודים מווהלין
קטגוריה:יהודים בכוחות המזוינים של ברית המועצות
קטגוריה:יהודים אנשי הצבא האדום במלחמת העולם השנייה
קטגוריה:טייסות סובייטיות במלחמת העולם השנייה
קטגוריה:טייסים יהודים סובייטים
קטגוריה:יהודים אוזבקים
קטגוריה:פעילים ציונים בפולין
קטגוריה:פעילים ציונים באוקראינה
קטגוריה:פעילות ההעפלה
קטגוריה:פעילי ההעפלה
קטגוריה:אישים הקבורים בבית הקברות קריית שאול
קטגוריה:ישראליות שנולדו ב-1921
קטגוריה:ישראלים שנולדו ב-1921
קטגוריה:ישראליות שנפטרו ב-2014
קטגוריה:ישראלים שנפטרו ב-2014